Žiadosť o financovanie z ISPA pre projekt: 
Modernizácia želežničnej trate Trnava – Nové Mesto nad Váhom, 
úsek Trnava – Piešťany

Predmetný projekt vo forme štandardnej žiadosti o financovanie z ISPA predložil minister dopravy, pôšt a telekomunikácií SR národnej koordinátorke ISPA dňa 21.decembra 2001.

Žiadosť bola spracovaná konzorciom COWI v rámci projektu odbornej pomoci PHARE LSIF IV SR 9903. Súčasťou predmetnej žiadosti je podrobný technický popis projektu s jeho objektovým členením a množstvami požadovaných prác. Osobitnými prílohami žiadosti sú: posúdenie vplyvov projektu na životné prostredie, ekonomická a finančná analýza.

Konečným príjemcom navrhovaného investičného projektu sú Železnice SR. Za implementáciu projektu bude zodpovedná Implementačná agentúra – Železnice Slovenskej republiky.

Projekt sa nachádza na trase transeurópskeho dopravného koridoru V a nadväzuje na projekty rovnakého charakteru na úseku Bratislava Rača – Trnava :

1)	Modernizácia železničnej trate v úseku Bratislava –Trnava, úsek Bratislava Rača – Šenkvice (ISPA 2000)
2)	Modernizácia železničnej trate v úseku Šenkvice – Cífer a železničných staníc Rača – Trnava (ISPA 2001). 

Z Nástroja pre štrukturálne politiky v predvstupovom obdobi (ISPA) boli pre tieto projekty v rokoch 2000 a 2001 pridelené granty z ISPA v celkovom objeme 96,996 mil. EUR.

Projekt “Modernizácia železničnej trate Trnava – Nové Mesto nad Váhom, úsek Trnava – Piešťany” je v súlade s prioritami dopravnej politiky SR a Národnej stratégie ISPA - sektor dopravy a je v súlade s Národným programom rozvoja železničnej siete v SR.

Širšími cieľmi projektu sú:

•	zvýšenie bezpečnosti a spoľahlivosti železničnej infraštruktúry,
•	zvýšenie prepravnej rýchlosti, komfortu a atraktivity železničnej dopravy, a tým zvýšiť jej konkurencieschopnosť na dopravnom trhu
•	zníženie prevádzkových nákladov a nákladov na údržbu a opravy v železničnom sektore
•	zabránenie úpadku železničnej infraštruktúry do tej miery, že nebude možné dodržať prevádzkové štandardy na požadovanej úrovni
•	naplnenie požiadaviek interoperability a medzinárodných štandardov.

Účelom projektu je zrekonštruovať železničnú trať v úseku Trnava-Piešťany tak, aby umožňovala vlakovým súpravám dosahovať rýchlosť 160 km/h. 

Projekt bude pozostávať z výmeny koľajového zvršku a spodku, z výmeny trolejového vedenia, z výstavby nových železničných mostov a železničných nadjazdov, rekonštrukcie priľahlých nástupíšť a z inštalácie nového signalizačného zariadenia  na železničnej trati v úseku Trnava - Piešťany.

Celkové rozpočtové náklady projektu 					93 488 000 EUR
Požadovaný grant z ISPA							70 116 000 EUR
Národné spolufinancovanie						23 372 000 EUR

Národné spolufinancovanie je predbežne uvažované v dvoch alternatívach, a to priamo zo štátneho rozpočtu, alebo formou štátnej záruky na úver z medzinárodnej finančnej inštitúcie.

Počas fázy  výstavby projektu bude  priamo vytvorených 285 pracovných miest a nepriamo 356 pracovných miest. Po ukončení výstavby sa nepredpokladá vznik nových pracovných miest. Uvedené pracovné miesta sa chápu ako pracovné miesta na plný pracovný úväzok.

Začiatok realizácie uvedeného projektu je plánovaný vo februári 2003 a jeho ukončenie sa predpokladá v novembri 2007.

Obstaranie prác na realizáciu uvedených aktivít, ako aj služieb na odborný dohľad nad plnením podmienok budúcej zmluvy o dielo, bude podliehať verejnému obstarávaniu podľa procedúr platných pre opatrenia spolufinancované zo zdrojov EÚ

Realizovaním uvedeného projektu dôjde k zvýšeniu priepustnosti dotknutej železničnej trate a ku skráteniu prepravných časov v nákladnej a osobnej doprave.